Peter Skaarup (DF), 2013-05-07:
Tak til Folketingets partier for en seriøs behandling af forslaget, B 63, om en forhøjelse af straffen i sager om drab og grov vold mod børn.
Det er fremsat af Liberal Alliance og Dansk Folkeparti.
Og jeg tror, at både Liberal Alliance og Dansk Folkeparti meget gerne vil kigge på eventuelt tekniske justeringer, der måtte være behov for, for at Folketingets partier kan tilslutte sig det her forslag eller måske tilslutte sig en beretning, der kan pålægge regeringen at sikre, at anklagemyndigheden udnytter rammerne fuldstændig, i stedet for, som det er sket i den sag, ikke at gå efter den maksimale straf, som det er blevet omtalt i bemærkningerne.
Sagen er jo faktisk den, at den mishandling, der fandt sted af det lille barn, Tobias, blev en øjenåbner for mange borgere.
Derfor bør vi også fra Folketingets side se på, om der kan laves ting, der gør, at der falder mere følelige straffe i sådan nogle sager.
Sagen viste jo, at ondskab i den reneste form findes, også her i Danmark, og nogle gange kommer den så op til overfladen, når det er en forælder og sådan set også det offentlige, der svigter et barn.
Tobias blev kun 15 måneder gammel, for hans stedfar ønskede jo ikke, at han skulle leve, og mishandlede ham groft.
Tilbage står de ulykkelige pårørende til Tobias, herunder hans far, der ikke fik lov til at være sammen med sit eget barn, der i stedet for blev overladt til moren og den kæreste, der misbrugte Tobias meget brutalt.
Det, der står tilbage, er, at i sådan nogle sager får vi jo ikke barnet tilbage.
Men det største problem er jo i virkeligheden, at der kan være en risiko for, at der vil være andre i tilsvarende situationer, der også kan blive udsat for de samme handlinger, fordi man ikke får gjort noget i sådan nogle sager.
Det er sådan, at børn ikke kan forsvare sig mod voksne.
De er helt afhængige af, at deres forældre eller værger tager vare på dem.
Derfor er vold mod børn at betragte som en langt værre kriminalitetsform end meget andet, fordi børnenes hjælpeløshed gør dem til nemme og forsvarsløse ofre.
Det var også tilfældet i den sag, som vi har beskrevet i beslutningsforslagets bemærkninger.
Det betyder så, at vi fra samfundets side må gøre det ekstremt klart over for børnene og deres forældre og værger, at børn skal have immunitet mod voldelige overfald.
Og bryder man den norm, skal straffen også være meget hård og konsekvent.
Der har været en række sager, som Folketinget heldigvis er blevet mere og mere opmærksom på, og der bliver også gjort mere ved dem.
Men desværre tyder alt på, at vi ikke har set den sidste af den slags sager, hvor børn bliver udsat for vold og i det her tilfælde udsat for så grov vold, at det betyder, at barnet afgår ved døden.
I Dansk Folkeparti er vores sympati altid på ofrenes side.
Og der er forskel på ofre for værtshusvold, hvor man måske selv har startet en slåskamp, og så et lille barn, hvis eneste brøde er, at det giver lyd fra sig, når det er sultent eller ked af det.
Der bør være nogle forældre, der aflæser det, og hvis ikke forældrene gør det, bør der være en støtte i det offentlige system, der kan hjælpe forældrene til det, i stedet for det, som er sket i den sag, som vi har omtalt i beslutningsforslaget. Så det er fuldstændig utidigt og rystende, når barnet, i det her tilfælde Tobias, reelt bliver tortureret til døde, og efter endt obduktion konstateres det så, at vedkommende barn har været udsat for 80 skader på kroppen.
Voldelige overgreb mod børn, om det gælder ens egne eller andres børn, bør straffes langt hårdere, end det er tilfældet i dag.
Jeg undrer mig over, at regeringen ikke tager den her sag mere seriøst.
Jeg erkender, at regeringen har forsøgt med nogle ting, men på det her punkt er man åbenbart ikke villig til at gå den vej, som er nødvendig.
Vi bør ikke finde os i, at vores børn ikke beskyttes bedre, og der er ikke nogen formildende omstændighed, når det gælder grov vold mod børn.
Jeg håber aldrig, at nogen skal opleve, at et barn afgår ved døden og har været udsat for grov vold af en stedfar, hvorefter straffen bliver symbolske 9 års fængsel, hvilket i den virkelige verden ligger tættere på det halve, i forhold til hvornår den pågældende bliver løsladt fra det fængsel.
I Dansk Folkeparti og i Liberal Alliance, som også er medforslagsstiller på forslaget, vil vi gerne gå den anden vej og forhøje straffene, så man automatisk får 50 pct. lagt oven i straffen, når man har begået grov vold mod et barn.
For det skal straffes hårdere, når man begår overgreb mod et uskyldigt lille væsen, der har et helt liv foran sig og er helt og aldeles forsvarsløst.
Så vi håber på, at vi i forbindelse med den her debat i det mindste kan få lavet en beretning fra et flertal i Folketinget, der kan bede anklagemyndigheden og Rigsadvokaten være meget mere årvågen i sådan nogle sager, og meget gerne vil vi have forslaget her vedtaget, hvis ikke lige i den her form, så måske i en lidt anden afskygning.
Det tekniske kan vi sagtens mødes om, spørgsmålet er, om der er en vilje fra regeringens side, og det håber vi der er.